b"\n_START_ARTICLE_\nIva Tratnik\n_START_SECTION_\nLikovna dela\n_START_PARAGRAPH_\nZa njena barvita dela so zna\xc4\x8dilni veliki formati ter telesna, fantazijska in simbolna motivika. Ida Hir\xc5\xa1enfelder opa\xc5\xbea, da Tratnikova \xc2\xbbnenehno i\xc5\xa1\xc4\x8de na\xc4\x8dine, kako bi na obrnjen na\xc4\x8din brala samoumevne stvari, izpostavila neopazne podrobnosti ali slikala lepoto tistega, kar se zdi grdo\xc2\xab, Vid Lenard njena dela opi\xc5\xa1e kot \xc2\xbbtransgresivna\xc2\xab\xc2\xa0, Petra Kap\xc5\xa1 pa ob razstavi Ve\xc5\xa1\xc4\x8din prah ugotavlja, da \xc2\xbbs svojimi deli razpre druga\xc4\x8dno izku\xc5\xa1njo ob zaznavanju in do\xc5\xbeivljanju slik, aktivira \xc4\x8dutno dimenzijo estetske izku\xc5\xa1nje. Njenih slik ne zaznavamo le skozi distanco pogleda, ampak skoz spomin telesa ob dotikanju povr\xc5\xa1in\xc2\xab._NEWLINE_Ena do zdaj odmevnej\xc5\xa1ih razstav, nastala v plodnem in nenavadnem, so\xc4\x8dasno zastavljenem sodelovanju z Markom Jak\xc5\xa1etom, je bila po predstavitvi v Kibli leta 2011 izjemno u\xc4\x8dinkovito ume\xc5\xa1\xc4\x8dena tudi v Kazemate na Ljubljanskem gradu: \xc2\xbbV platno sta 'skupaj sko\xc4\x8dila in zaplavala', pi\xc5\xa1e v spremni besedi k razstavi. \xc4\x8ceprav ima Iva raje ploskev, odprte povr\xc5\xa1ine, ki dihajo, Marko pa spretno modelira, gradi prostor, kopi\xc4\x8di simbole in jih prepleta v te\xc5\xbeko razumljive vsebinske sklope, sta se razumela. [...] 'Dala mi je vedeti, kdaj je preve\xc4\x8d; potem je lahko sledil tudi napad na sliko. Sam sem delal neki detajl, ga zmodeliral, da je bil ves okrogel in plasti\xc4\x8den, potem pa ga je ona kar preslikala ...'\xc2\xab, povzame Jak\xc5\xa1eta Vesna Ter\xc5\xbean. Vladimir P. \xc5\xa0tefanec zapi\xc5\xa1e, da \xc2\xbbnjune motivne svetove dru\xc5\xbei nekak\xc5\xa1na 'plemenita bizarnost'\xc2\xab, Petra Kap\xc5\xa1 pa opa\xc5\xbea soo\xc4\x8denost \xc2\xbbz neskon\xc4\x8dnimi mo\xc5\xbenostmi opazovanja, ne\xc5\xa1tetimi detajli in njihovimi korespondencami, nabito in kompleksno likovno naracijo, ki se pregiba med metafori\xc4\x8dnostjo, simbolnostjo in simulacijo\xc2\xab.\n_START_SECTION_\nPles in performans\n_START_PARAGRAPH_\nUstvarjanje Ive Tratnik se iz likovne preliva tudi v plesno umetnost. Plesala je v predstavah in intervencijah Fi\xc4\x8do Baleta, kot butoh plesalka je nastopila v ve\xc4\x8d predstavah Jeana Daniela Frickerja, nastope pa ob\xc4\x8dasno tudi likovno opremi oziroma plesna dejavnost dopolni njene razstave. V doma\xc4\x8dem Celju je samostojno ali v za\xc4\x8dasnem kolektivu SIVA (s performerko Andrejo D\xc5\xbeaku\xc5\xa1i\xc4\x8d in umetnikom Simonom Macuhom) izvedla nekaj performansov, ki so \xc2\xbbzbujali nelagodje v javnem prostoru\xc2\xab\xc2\xa0s preverjanjem, \xc2\xbbdo kolik\xc5\xa1ne mere je \xc4\x8dlovek vpet v naprej dolo\xc4\x8dene vloge in funkcije\xc2\xab._NEWLINE_Rada pritegne ob\xc4\x8dinstvo, da se interaktivno vklopi v dogajanje, tako denimo v glasbeno-kulinari\xc4\x8dnem performansu Tabla, pri katerem je prostor vizualno nastavila in ga prepustila obiskovalcem; kot je zapisal Brane Piano: \xc2\xbbPo eni strani si \xc5\xbeeli tako svoje ustvarjanje \xc4\x8dim bolj pribli\xc5\xbeati gledalcu in demistificirati ustvarjalni proces, po drugi strani pa se s tem izmika umetni\xc5\xa1kemu izdelku kot oprijemljivemu produktu, saj v dana\xc5\xa1njem \xc4\x8dasu ta nima ve\xc4\x8d prave vrednosti in v ospredje postavlja dogodek sam\xc2\xab."